HU Az Európai Unió Hivatalos Lapja C 148/18

Értesítés az Indiából és a Kínai Népköztársaságból származó oxálsav behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló 325/2012/EU tanácsi végrehajtási rendelettel kapcsolatban a T-310/12. sz. ügyben hozott törvényszéki ítéletről

(2016/C 148/06)

A 2015. május 20-i T-310/12. sz. Yuanping Changyuan Chemicals Co. Ltd. kontra Tanács (1) ügyben hozott ítéletében az Európai Unió Törvényszéke (a továbbiakban: Törvényszék) a Yuanping Changyuan Chemicals Co. Ltd (az érintett exportáló gyártó) tekintetében megsemmisítette az Indiából és a Kínai Népköztársaságból származó oxálsav behozatalára vonatkozó végleges dömpingellenes vám kivetéséről szóló 325/2012/EU tanácsi végrehajtási rendeletet (a továbbiakban: a megtámadott rendelet) (2).

Ítéletében a Törvényszék úgy határozott, hogy a megtámadott rendelet nem tartalmazott megfelelő, az Európai Unió működéséről szóló szerződés (EUMSZ) 296. cikke szerinti indoklást a kárkülönbözet megállapításának módjával kapcsolatban az érintett exportáló gyártó vonatkozásában.

Az ítélet következtében az érintett exportáló gyártó által előállított oxálsav Európai Unióba irányuló behozatala már nem tartozik a megtámadott rendelet által kivetett dömpingellenes vám hatálya alá.

Az EUMSZ 266. cikkével összhangban az uniós intézmények kötelesek megtenni az ítéletben foglaltak teljesítéséhez szükséges lépéseket.

Ismeretes, hogy azokban az esetekben, amelyekben az eljárás több adminisztratív lépésből áll, ezek egyikének semmissé nyilvánítása nem semmisíti meg a teljes eljárást (3). A dömpingellenes vizsgálat is egy ilyen többlépcsős eljárás. Következésképpen a 325/2012/EU tanácsi végrehajtási rendelet részleges megsemmisítése nem vezet a megtámadott rendelet egészének megsemmisítéséhez. Ennek megfelelően az uniós intézményeknek a Törvényszék 2015. május 20-i ítéletének való megfelelés során lehetőségük van arra, hogy a megtámadott rendeletet csak abból a szempontból helyesbítsék, amely a rendelet részleges megsemmisítéséhez vezetett, ugyanakkor változatlanul hagyják az ítélet által nem érintett részeket (4). Továbbra is érvényben maradnak tehát a megtámadott rendelet azon további megállapításai, amelyeket a kitűzött határidőn belül nem támadtak meg, vagy amelyeket megtámadtak ugyan, de amelyekre vonatkozóan a Törvényszék ítéletében a kérelmet elutasította, így az nem vezetett a megtámadott rendelet semmissé nyilvánításához.

A Bizottság ezért a Kínai Népköztársaságból származó oxálsav behozatalára vonatkozó dömpingellenes vizsgálatnak a jogellenesség bekövetkeztének mozzanatával kezdődő újraindításáról határozott, amely a Törvényszék fentiekben említett ítéletének végrehajtására korlátozódik.

Tájékoztatás a vámhatóságok számára

Az Indiából és Kínából származó, a Yuanping Changyuan Chemicals Co., Ltd. (TARIC-kiegészítő kód: B232) által gyártott és exportált, jelenleg az ex 2917 11 00 KN-kód (TARIC-kód: 2917110091) alá besorolt, mind dihidrát (CUS-szám: 0028635-1, CAS-szám: 6153-56-6), mind anhidrid (CUS-szám: 0021238-4, CAS-szám: 144-62-7) formában, akár vizes oldatban, akár nem abban előforduló oxálsav behozatala után a 325/2012/EU tanácsi végrehajtási rendelet alapján fizetett dömpingellenes vámot és a 325/2012/EU rendelet 2. cikkével összhangban véglegesen beszedett ideiglenes vámokat vissza kell fizetni vagy el kell engedni. A visszafizetést vagy elengedést az alkalmazandó vámjogszabályoknak megfelelően a nemzeti vámhatóságoknál kell kérelmezni.

(1) HL C 221., 2015.7.6., 7. o.

(2) HL L 106., 2012.4.18., 1. o.

(3) A T-2/95. sz., Industrie des poudres sphériques (IPS) kontra Tanács ügyben hozott ítélet (EBHT 1998., II-3939. o.).

(4) A C-458/98 P. sz., Industrie des poudres sphériques (IPS) kontra Tanács ügyben hozott ítélet (EBHT 2000., I-08147. o.).